Марко Ганчев
Балада за триумфалния мост

chitanka.info

Последната колона преминава

по моста над Аму-даря:

войниците — към своята държава,

желязото — към своите недра.

След тях вместо под звуци на фанфари —

под звуците на ауспухов бумтеж,

под арка от отровни серни пари

по моста крачи генералът пеш.

Сега е век за връщане с победа,

когато по световния екран

човечеството може да те гледа,

а те го връщат от Афганистан.

Разбираме те, дявол да го вземе,

но не за теб, за нас си ни е жал,

че нас не ни и върнаха навреме

тъй както теб, другарю генерал.

Съвсем без публика не се завръща,

макар и само от един човек:

синът му върху моста го прегръща

и той прегръща бъдещия век.

Надолу след сина и командира,

по камъчетата, на свобода,

под арката на моста триумфира

от векове течащата вода…

Април 1989

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.